Kafajatė

Kafajatė () – miestas Argentinoje, Saltos provincijos pietuose, Calchaquíes slėniuose, 1683 m aukštyje virš jūros lygio. Departamento centras. Mieste gyvena apie 11 tūkst. gyventojų.

Istorija 
Miestą 1840 m. įkūrė Manuelis Fernando de Aramburu. Pavadinimas kilo iš indėnų kafajatų genties, čia gyvenusios prieš atvykstant ispanų konkistadorams. Žodis Cafayate kilo iš kečujų kalbos, tačiau jo reikšmė ginčytina: „vandens dėžė“, „didysis ežeras“ (Capac-Yac), „sveiki žmonės“ (Capac-Yaco).

Susisiekimas 
Kafajatė yra 1329 km nuo Buenos Airių, 227 km nuo Tukumano. Iš miesto kalnų slėniais keliai veda į Saltą, Tukumaną ir Čilę.

Turizmas 
Kafajatė – svarbus turistinis provincijos centras. Nuo seno aplinkiniai slėniai garsėja vynuogių auginimu. Iš jų gaminamas vynas (daugiausia Torrontés – baltojo vyno rūšis). Mieste vyksta vyno šventės. Be to, turistus į Kafajatės apylinkes traukia įspūdingi Valles Calchaquíes slėniai, įspūdingiausi iš jų Quebrada de Cafayate ir Cachi del Valle. Mieste taip pat yra kolonijinės architektūros pastatų.

Nuorodos 
 Oficiali svetainė 
 Turizmas

Saltos provincijos miestai